title: Komisijas Īstenošanas Regula (ES) 2019/1804 (2019. gada 28. oktobris), ar ko attiecībā uz grozījumiem atbalsta pieteikumos vai maksājuma pieprasījumos, integrētās administrācijas un kontroles sistēmas pārbaudēm un savstarpējas atbilstības kontroles sistēmu groza Īstenošanas regulu (ES) Nr. 809/2014

text:
                  29.10.2019

                  LV

                  Eiropas Savienības Oficiālais Vēstnesis

                  L 276/12

         KOMISIJAS ĪSTENOŠANAS REGULA (ES) 2019/1804
         (2019. gada 28. oktobris),
         ar ko attiecībā uz grozījumiem atbalsta pieteikumos vai maksājuma pieprasījumos, integrētās administrācijas un kontroles sistēmas pārbaudēm un savstarpējas atbilstības kontroles sistēmu groza Īstenošanas regulu (ES) Nr. 809/2014
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 62. panta 2. punkta pirmās daļas a)–d) un h) apakšpunktu, 78. panta pirmās daļas b) un c) punktu un 96. panta 4. punktu,
         tā kā:

                     (1)

                     Komisijas Īstenošanas regulas (ES) Nr. 809/2014 (2) 14. panta 4. punkts nosaka, ka dalībvalstis var atļaut saņēmējiem, kuri saskaņā ar Eiropas Parlamenta un Padomes Regulu (ES) Nr. 1307/2013 (3) saņem maksājumus par klimatam un videi labvēlīgām lauksaimniecības praksēm, pienācīgi pamatotos apstākļos veikt grozījumus vienotajos pieteikumos attiecībā uz to lauksaimniecības zemes gabalu izmantojumu, kas deklarēti pēc vienotā pieteikuma iesniegšanas galīgā termiņa. Veģetācijas periodā saņēmējiem var rasties vajadzība pielāgot audzēšanas plānu attiecībā uz audzējamo kultūru vai tās izvietojumu. Tas var būt saistīts ar laikapstākļu pārmaiņām vai citiem lauksaimniecības apstākļiem. Eiropas Parlamenta un Padomes Regulas (ES) Nr. 1305/2013 (4) 30. pantā minētā maksājuma saņēmēji var būt līdzīgā situācijā, jo īpaši attiecībā uz starpkultūrām. Tāpēc ir lietderīgi ļaut dalībvalstīm atļaut arī šiem saņēmējiem grozīt vienoto pieteikumu vai maksājuma pieprasījumu attiecībā uz to zemes gabalu izmantojumu, kas deklarēti Regulas (ES) Nr. 1305/2013 30. pantā minētā maksājuma nolūkā. Turklāt šis punkts būtu jāsvītro no Īstenošanas regulas (ES) Nr. 809/2014 14. panta un jāiekļauj tās 15. pantā, jo tas attiecas uz grozījumiem vienotajā pieteikumā vai maksājuma pieprasījumā. Būtu arī jāprecizē, ka šos grozījumus var izdarīt pēc vispārējiem grozījumu paziņošanas termiņiem un ka dalībvalstis var noteikt galīgo termiņu to paziņošanai.

                     (2)

                     Atbilstoši 15. panta 1.b punktam vienotā pieteikuma vai maksājuma pieprasījuma grozījumus drīkst veikt gadījumos, ja tiek veiktas uzraudzības pārbaudes. Ir lietderīgi precizēt, ka šis noteikums attiecas uz iespēju grozīt vienoto pieteikumu vai maksājuma pieprasījumus pēc uzraudzības pārbaužu provizorisko rezultātu sagatavošanas. Būtu arī jānorāda, uz ko šie grozījumi var attiekties.

                     (3)

                     Īstenošanas regulas (ES) Nr. 809/2014 15. panta 2. punktā ir noteikts vienotā pieteikuma vai maksājuma pieprasījuma grozījumu izdarīšanas termiņš. Minētās regulas 15. panta 3. punktā ir izklāstītas situācijas, kurās vienotā pieteikuma vai maksājuma pieprasījuma grozījumu izdarīšana vairs nav iespējama. Ņemot vērā uzraudzības pārbaužu īpatnības, šie noteikumi nav piemērojami gadījumā, kad saņēmējiem piemēro šāda veida pārbaudes. Tāpēc ir lietderīgi precizēt, kad šie saņēmēji šādus grozījumus drīkst izdarīt. Turklāt ir lietderīgi ļaut kompetentajām iestādēm noteikt datumu paziņošanai par šādiem grozījumiem atbalsta shēmas, atbalsta pasākuma vai darbību veida līmenī, kam veikta uzraudzības pārbaude.

                     (4)

                     Dalībvalstis var izvēlēties veikt uzraudzības pārbaudes konkrētām atbalsta shēmām, atbalsta pasākumiem, darbību veidiem vai prasībām un standartiem, kas attiecas uz savstarpējo atbilstību, vienlaikus saglabājot izlases veida pārbaudes uz vietas citām shēmām, pasākumiem, darbību veidiem vai prasībām un standartiem. Tas var radīt situācijas, kurās uzraudzības pārbaudēs ir konstatējumi, kas ir būtiski, lai noteiktu atbilstību noteikumiem par atbalsta shēmām, pasākumiem, darbību veidiem vai savstarpējai atbilstībai piemērojamajiem standartiem un prasībām, uz ko attiecas izlases veida pārbaudes. Tāpēc ir lietderīgi paredzēt noteikumus par to, kā ņemt vērā šos konstatējumus.

                     (5)

                     Būtu jāprecizē, ka Īstenošanas regulas (ES) Nr. 809/2014 27. pantā noteiktais savstarpējas paziņošanas pienākums ir piemērojams arī prasībām un standartiem, kas attiecas uz savstarpējo atbilstību. Tāpēc 27. pants būtu attiecīgi jāgroza.

                     (6)

                     Īstenošanas regulas (ES) Nr. 809/2014 38. pants attiecas uz platības mērīšanu. Tomēr minētā panta 1. punkts attiecas uz iespēju atbilstības pārbaudes un platības mērīšanu piemērot vienīgi pēc nejaušības principa veidotai izlasei, kurā ietilpst vismaz 50 % no lauksaimniecības zemes gabaliem, par kuriem ir iesniegts atbalsta pieteikums vai maksājuma pieprasījums. Skaidrības labad noteikumi par atbilstības nosacījumu verifikāciju no 38. panta būtu jāsvītro un jāiekļauj 39. pantā.

                     (7)

                     Saskaņā ar Īstenošanas regulas (ES) Nr. 809/2014 40.a pantu dalībvalstis var izvēlēties konkrētām atbalsta shēmām, atbalsta pasākumiem vai darbību veidiem veikt uzraudzības pārbaudes, vienlaikus attiecībā uz citām shēmām, pasākumiem vai darbībām saglabājot izlases veida pārbaudes uz vietas, kurās ietilpst minētās regulas 38. pantā paredzētā platības mērīšana. Tas var radīt situācijas, kurās lauksaimniecības zemes gabals, kas izmērīts izlases veida pārbaudē uz vietas, atšķiras no platības, kas, veicot uzraudzības pārbaudes, ņemta par pamatu palīdzības vai atbalsta aprēķināšanai. Tāpēc Īstenošanas regulas (ES) Nr. 809/2014 38. pantā būtu jāprecizē, kura no platībām šajos gadījumos ir noteicošā.

                     (8)

                     Visi lauksaimniecības zemes gabali, ko saņēmējs deklarējis un kas atlasīti pārbaudei uz vietas, ir jāmēra saskaņā ar Īstenošanas regulas (ES) Nr. 809/2014 38. pantu, un par to atbilstības nosacījumiem ir jāpārliecinās saskaņā ar minētās regulas 39. pantu. Tas attiecas arī uz liela izmēra ilggadīgo zālāju vai pastāvīgo ganību lauksaimniecības zemes gabaliem, ko parasti izmanto vairāki saņēmēji un kas kompetentajām iestādēm var radīt lielu darba slodzi. Lai ierobežotu darba slodzi, vienlaikus saglabājot Savienības fondu pienācīgu aizsardzības līmeni, ir lietderīgi paredzēt iespēju mērījumus un pārbaudes attiecībā uz atbilstības kritērijiem, saistībām un citiem pienākumiem aizstāt ar pārbaudēm, kas pamatojas uz ortofotoattēliem, kurus izmanto zemes gabalu identifikācijas sistēmas regulārai atjaunināšanai, un paredzēt nosacījumus, saskaņā ar kuriem kompetentās iestādes šo iespēju drīkst izmantot.

                     (9)

                     Ja lauku attīstības pasākumu pārbaudēs uz vietas veikto lauksaimniecības zemes gabalu atbilstības verifikāciju ierobežo un veic tikai pēc nejaušības principa veidotai izlasei, kurā ietilpst vismaz 50 % no lauksaimniecības zemes gabaliem, par kuriem ir iesniegts maksājuma pieprasījums, var gadīties, ka daži atbilstības kritēriji, saistības un citi pienākumi netiek pienācīgi pārbaudīti. Tāpēc ir lietderīgi Īstenošanas regulas (ES) Nr. 809/2014 39. pantā paredzēt papildu uz risku balstītas izlases atlasi, kas ļauj pārbaudīt šādus atbilstības kritērijus, saistības vai citus pienākumus.

                     (10)

                     Galvenais uzraudzības pārbaužu mērķis ir palīdzēt saņēmējiem izpildīt atbilstības kritērijus, saistības un citus pienākumus un ļaut viņiem novērst konstatētās problēmas. Šajā nolūkā ir svarīgi precizēt kompetento iestāžu pienākumu laikus sazināties ar saņēmējiem, jo īpaši jautājumos par brīdinājuma paziņojumiem un satelītdatu laikrindu automatizētās analīzes provizoriskajiem rezultātiem. Tāpēc Īstenošanas regulas (ES) Nr. 809/2014 40.a panta 1. punkta pirmās daļas d) apakšpunktā būtu jānosaka pamatprincipi kompetento iestāžu veikto uzraudzības pārbaužu provizorisko rezultātu paziņošanai.

                     (11)

                     Īstenošanas regulas (ES) Nr. 809/2014 40.a panta 1. punkta otrā daļa attiecas uz fiziskām pārbaudēm. Ir svarīgi precizēt, ka šīs fiziskās pārbaudes neietver platības mērīšanu, ja vien nav jāizdara secinājumi par pieprasītās palīdzības vai atbalsta atbilstību.

                     (12)

                     Ja saskaņā ar Īstenošanas regulas (ES) Nr. 809/2014 38. un 39. pantu kompetentās iestādes veic izlases veida pārbaudes uz vietas, tās var piemērot pārbaudes vienīgi pēc nejaušības principa veidotai izlasei, kurā ietilpst vismaz 50 % no lauksaimniecības zemes gabaliem, par kuriem ir iesniegts atbalsta pieteikums vai maksājuma pieprasījums. Ir lietderīgi atļaut tāda paša līmeņa elastību, ja saskaņā ar 40.a panta 1. punkta pirmās daļas c) apakšpunktu uzraudzības pārbaudes nosaka, ka ir jāveic izlases veida kontrole attiecībā uz saņēmēju lauksaimniecības zemes gabaliem, uz kuriem attiecas kritēriji, ko nevar uzraudzīt.

                     (13)

                     Automatizētajā procedūrā, ko izmanto uzraudzības pārbaudēs, var būt konstatējumi, kas ir būtiski, nosakot atbilstību platībatkarīgajām shēmām, platībatkarīgajiem pasākumiem vai savstarpējās atbilstības prasībām un standartiem, kam nav veikta uzraudzības pārbaude. Lai kompetentajām iestādēm ļautu vieglāk pielāgoties arvien biežākai uzraudzības pārbaužu izmantošanai, ir lietderīgi minētajām iestādēm atļaut zināmu elastību, piemērojot prasību, ka visa attiecīgā to rīcībā esošā informācija ir jāņem vērā nolūkā noteikt atbilstības kritēriju, saistību un citu pienākumu izpildi, kā arī to prasību un standartu izpildi, kas attiecas uz savstarpējo atbilstību. Lai pret lauksaimniekiem nodrošinātu vienlīdzīgu attieksmi, šāda elastība būtu jāierobežo laikā. Tāpēc 40.a pants būtu attiecīgi jāgroza. Turklāt, piemērojot šādu elastību, kompetentajām iestādēm būtu jāņem vērā attiecīgie konstatējumi par shēmu, pasākumu vai darbību veidu pārbaudes izlases uz riska analīzi balstītās daļas atlasi, kā arī savstarpējā atbilstība nākamajā pieprasījumu gadā. Tāpēc Īstenošanas regulas (ES) Nr. 809/2014 34. panta 2. un 3. punkts un 69. panta 1. punkts būtu attiecīgi jāgroza.

                     (14)

                     Regulas 40.b pantā dalībvalstīm ir noteikts pienākums paziņot Komisijai par lēmumu sākt uzraudzības pārbaudes, kā arī norādīt konkrētus datus. Lai nodrošinātu to, ka paziņojumā ir iekļauta svarīgākā informācija, kas var mainīties, dalībvalstu kompetentajām iestādēm paplašinot uzraudzības pārbaužu piemērošanu, Komisijai ik gadu līdz 1. novembrim dalībvalstu rīcībā būtu jānodod paziņojumu veidne. Tāpēc ir lietderīgi attiecīgi grozīt 40.b panta pirmo daļu. Ir arī lietderīgi svītrot 40.b panta otro daļu, jo tā attiecās tikai uz 2018. pieprasījumu gadu un tāpēc ir novecojusi.

                     (15)

                     Īstenošanas regulas (ES) Nr. 809/2014 40.a pantā ir noteikts tiesiskais regulējums platībatkarīgo uz vietas veikto pārbaužu aizstāšanai ar uzraudzības pārbaudēm, kuru pamatā ir Copernicus Sentinel satelītdati vai citi dati, kam ir vismaz ekvivalenta vērtība. Šie dati varētu būt arī noderīgi, lai noteiktu atbilstību konkrētām prasībām un standartiem, kas attiecas uz savstarpējo atbilstību. Tāpēc, lai samazinātu kontroļu slogu un maksimāli palielinātu ieguldījumus, kas kompetentajām iestādēm vajadzīgi, lai pašreizējo uz vietas veikto pārbaužu metodi aizstātu ar uzraudzības pārbaudēm, būtu jāparedz tiesiskais regulējums, ar ko noteikt gadījumus, kuros attiecībā uz savstarpējo atbilstību uz vietas veiktās pārbaudes var aizstāt ar uzraudzības pārbaudēm.

                     (16)

                     Lai nodrošinātu, ka pārbaudes par savstarpējās atbilstības prasībām un standartiem ir apmierinošas gadījumos, kad dati, ko sniedz Copernicus Sentinel satelīti, nav atbilstoši, ir lietderīgi noteikt minimālo kontroles līmeni. Fiziskās pārbaudes uz vietas būtu vajadzīgas tikai tad, ja ar jaunajām tehnoloģijām, piemēram, fotogrāfijām ar ģeolokalizāciju un bezpilota gaisa kuģu sistēmām, savāktie pierādījumi vai attiecīgie dokumentārie pierādījumi nedod pārliecinošus rezultātus vai ja kompetentās iestādes uzskata, ka neviens šāds pierādījumu veids nav iedarbīgs, lai pārbaudītu prasības un standartus, ko nevar uzraudzīt.

                     (17)

                     Uzraudzības pārbaudes varētu arī palīdzēt saņēmējiem panākt savstarpējās atbilstības prasību un standartu ievērošanu. To var sasniegt, pieprasot valstu iestādēm izveidot piemērotus rīkus, ar ko saņēmējiem laikus paziņot provizoriskos rezultātus par uzraudzības pārbaudēm attiecībā uz savstarpējās atbilstības prasībām un standartiem, un nodrošināt saņēmējam iespēju atrisināt vai novērst situāciju, pirms kontroles ziņojumā tiek izdarīti secinājumi. Šai iespējai nevajadzētu skart Regulas (ES) Nr. 1306/2013 99. panta 2. punktā minēto agrīnās brīdināšanas sistēmu.

                     (18)

                     Lai uzraudzītu, kā tiek īstenotas savstarpējās atbilstības uzraudzības pārbaudes, būtu jāparedz paziņošanas pienākums dalībvalstīm.

                     (19)

                     Tāpēc Īstenošanas regula (ES) Nr. 809/2014 būtu attiecīgi jāgroza.

                     (20)

                     Ar Īstenošanas regulas (ES) Nr. 809/2014 jauno 40.a panta 4. punktu un 70.a panta 3. punktu ieviestā elastība būtu jāpiemēro no 2019. gada 1. janvāra, lai izpildītu tās mērķi, jo tieši tad, kad dalībvalstis sāk piemērot uzraudzības pārbaudes un izmantot jauno ar šīm pārbaudēm saistīto tehnoloģiju, tām var rasties grūtības ievērot prasību ņemt vērā visu attiecīgo informāciju, nosakot atbilstības kritēriju, saistību un citu pienākumu izpildi, kā arī savstarpējās atbilstības prasību un standartu izpildi.

                     (21)

                     Šajā regulā paredzētie pasākumi ir saskaņā ar Tiešo maksājumu komitejas un Lauku attīstības komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) Nr. 809/2014 groza šādi:

                        1)

                        regulas 14. panta 4. punktu svītro;

                        2)

                        regulas 15. pantu aizstāj ar šādu:

                           “15. pants

                           Grozījumi vienotajā pieteikumā vai maksājuma pieprasījumā

                              1.   Pēc vienotā pieteikuma vai maksājuma pieprasījuma iesniegšanas galīgā termiņa vienotajā pieteikumā vai maksājuma pieprasījumā var pievienot vai koriģēt atsevišķus lauksaimniecības zemes gabalus vai atsevišķas maksājumtiesības ar nosacījumu, ka ir ievērotas prasības, kas paredzētas attiecīgajās tiešo maksājumu shēmās vai lauku attīstības pasākumos.
                              Izmaiņas saistībā ar tiešo maksājumu shēmas vai lauku attīstības pasākuma izmantojumu attiecībā uz atsevišķiem lauksaimniecības zemes gabaliem vai maksājumtiesībām, kas jau ir deklarētas vienotajā pieteikumā, drīkst izdarīt ar tādiem pašiem nosacījumiem.
                              Ja pirmajā un otrajā daļā minētie grozījumi attiecas uz iesniedzamajiem apliecinošajiem dokumentiem vai līgumiem, ir atļauts izdarīt attiecīgus grozījumus arī šajos dokumentos vai līgumos.

                              1a.   Ja saņēmējs ir ticis informēts par priekškontroļu rezultātiem, kā minēts 11. panta 4. punktā, šis saņēmējs drīkst veikt grozījumus vienotajā pieteikumā vai maksājuma pieprasījumā, lai ietvertu tajā visas vajadzīgās korekcijas attiecībā uz atsevišķiem zemes gabaliem atbilstoši kontrolpārbaužu rezultātiem, ja tie norāda uz iespējamu neatbilstību.

                              1b.   Ja uzraudzības pārbaudes ir veiktas saskaņā ar 40.a pantu un kompetentās iestādes provizoriskos rezultātus ir paziņojušas zemes gabalu līmenī, kā norādīts 40.a panta 1. punkta d) apakšpunktā, saņēmēji drīkst vienotajā pieteikumā vai maksājuma pieprasījumā veikt grozījumus attiecībā uz tādu atsevišķu lauksaimniecības zemes gabalu korekciju vai izmantojumu, kam veikta uzraudzības pārbaude, ja ir ievērotas prasības, kas noteiktas tiešo maksājumu shēmās vai lauku attīstības pasākumos. Atsevišķas maksājumtiesības drīkst pievienot gadījumos, ja vienotā pieteikuma vai maksājuma pieprasījuma grozījuma rezultātā deklarētā platība palielinās.

                              2.   Grozījumus, kas izdarīti saskaņā ar 1. punkta pirmo un otro daļu, kompetentajai iestādei paziņo līdz attiecīgā gada 31. maijam, izņemot Igauniju, Latviju, Lietuvu, Somiju un Zviedriju, kurās tos paziņo līdz attiecīgā gada 15. jūnijam.
                              Atkāpjoties no pirmās daļas, dalībvalstis šādu grozījumu paziņošanai var noteikt agrāku galīgo termiņu. Tomēr šis datums nav agrāks par 15 kalendārajām dienām pēc vienotā pieteikuma vai maksājuma pieprasījuma iesniegšanas galīgā termiņa, kas noteikts saskaņā ar 13. panta 1. punktu.
                              Atkāpjoties no pirmās un otrās daļas noteikumiem, pienācīgi pamatotos apstākļos dalībvalstis var atļaut saņēmējam vienoto pieteikumu vai maksājuma pieprasījumu vēlāk grozīt attiecībā uz to lauksaimniecības zemes gabalu izmantojumu, kas deklarēti maksājumam par klimatam un videi labvēlīgām lauksaimniecības praksēm saskaņā ar Regulas (ES) Nr. 1307/2013 III sadaļas 3. nodaļu vai Natura 2000 un Ūdens pamatdirektīvas maksājumam saskaņā ar Regulas (ES) Nr. 1305/2013 30. pantu, ar nosacījumu, ka tas saņēmējam nerada labvēlīgāku situāciju attiecībā uz sākotnējā pieteikumā paredzēto saistību izpildi. Šajā gadījumā dalībvalstis var nolemt noteikt galīgo termiņu šo grozījumu paziņošanai kompetentajai iestādei.
                              Šādus paziņojumus sniedz vai nu rakstiski, vai izmantojot ģeotelpiskā atbalsta pieteikuma veidlapu.

                              2a.   Grozījumus pēc priekškontrolēm, kas veiktas saskaņā ar 1.a punktu, kompetentajai iestādei paziņo ne vēlāk kā deviņās kalendārajās dienās pēc galīgā termiņa 11. panta 4. punktā minēto priekškontroļu rezultātu paziņošanai saņēmējam.
                              Šādus paziņojumus sniedz vai nu rakstiski, vai izmantojot ģeotelpiskā atbalsta pieteikuma veidlapu.

                              2b.   Grozījumus, kas atbilstoši 1.b punktam veikti pēc 40.a panta 1. punkta d) apakšpunktā minētā paziņojuma par provizoriskajiem rezultātiem zemes gabalu līmenī, kompetentajai iestādei paziņo līdz dienai, ko attiecīgā kompetentā iestāde noteikusi atbalsta shēmas, atbalsta pasākuma vai darbību veida līmenī. Attiecīgais datums ir vismaz 15 kalendārās dienas pirms dienas, kad saskaņā ar Regulas (ES) Nr. 1306/2013 75. pantu ir izdarāms pirmais maksājums vai avansa maksājumi.
                              Šādus paziņojumus sniedz vai nu rakstiski, vai izmantojot ģeotelpiskā atbalsta pieteikuma veidlapu.

                              3.   Ja kompetentā iestāde jau ir informējusi saņēmēju par neatbilstību vienotajā pieteikumā vai maksājuma pieprasījumā vai ja kompetentā iestāde ir paziņojusi saņēmējam par nodomu veikt pārbaudi uz vietas, vai ja pārbaudē uz vietas ir atklāta neatbilstība, attiecībā uz lauksaimniecības zemes gabaliem, saistībā ar kuriem ir konstatēta neatbilstība, nav atļauts izdarīt grozījumus saskaņā ar 1. punktu.
                              Šā punkta pirmās daļas vajadzībām pienākumu, kas paredzēts 40.a panta 1. punkta d) apakšpunktā, neuzskata par paziņojumu saņēmējam par kompetentās iestādes nodomu veikt pārbaudi uz vietas.”;

                        3)

                        regulas 27. panta otro daļu aizstāj ar šādu:
                        “Dalībvalstis nodrošina, ka visi būtiskie konstatējumi, kas izdarīti, pārbaudot to, vai ir ievēroti atbilstības kritēriji, saistības un citi pienākumi attiecībā uz shēmām, kas nosauktas Regulas (ES) Nr. 1307/2013 I pielikumā, savstarpējās atbilstības prasībām un standartiem un/vai atbalstu saskaņā ar lauku attīstības pasākumiem, kuri ietilpst integrētās sistēmas darbības jomā, tiktu paziņoti attiecīgajai kompetentajai iestādei, kas atbild par atbilstošā maksājuma piešķiršanu. Dalībvalstis nodrošina arī to, ka valsts vai privātas sertifikācijas iestādes, kas minētas Deleģētās regulas (ES) Nr. 639/2014 38. pantā, paziņo kompetentajai iestādei, kura ir atbildīga par maksājuma piešķiršanu par klimatam un videi labvēlīgām lauksaimniecības praksēm, par jebkuru konstatējumu, kas attiecas uz šāda maksājuma pareizu piešķiršanu saņēmējiem, kuri ir izvēlējušies pildīt savus pienākumus, izmantojot sertifikāciju kā līdzvērtīgu praksi.”;

                        4)

                        regulas 34. pantu groza šādi:

                                    a)

                                    panta 2. punktam pievieno šādu ceturto daļu:
                                    “Ja kompetentā iestāde nolemj piemērot 40.a panta 4. punktā vai 70.a panta 3. punktā paredzēto iespēju, tad otrās daļas d) apakšpunktā minētajā riska analīzē vērā ņem iepriekšējā pieprasījumu gadā uzraudzības pārbaudēs atklātos konstatējumus.”;

                                    b)

                                    panta 3. punkta pirmo daļu aizstāj ar šādu:
                                    “Šīs regulas 32. un 33. panta vajadzībām no 20 % līdz 25 % no to saņēmēju minimālā skaita, kuri jāpārbauda uz vietas un, ja piemēro 32. panta 2.a punktu, 100 % no kolektīviem un 20–25 % no saistībām, uz kurām jāattiecina pārbaudes uz vietas, atlasa pēc nejaušības principa. Atlikušo saņēmēju skaitu un saistības, uz kurām jāattiecina pārbaudes uz vietas, atlasa, pamatojoties uz riska analīzi. Ja kompetentā iestāde nolemj piemērot 40.a panta 4. punktā vai 70.a panta 3. punktā paredzēto iespēju, riska analīzē vērā ņem iepriekšējā pieprasījumu gadā uzraudzības pārbaudēs atklātos konstatējumus.”;

                        5)

                        regulas 38. pantu groza šādi:

                                    a)

                                    panta 1. punktu aizstāj ar šādu:

                                       “1.   Pārbaudē uz vietas veikto lauksaimniecības zemes gabala platības faktisko mērīšanu var ierobežot un veikt tikai pēc nejaušības principa veidotai izlasei, kurā ietilpst vismaz 50 % no lauksaimniecības zemes gabaliem, par kuriem ir iesniegts atbalsta pieteikums vai maksājuma pieprasījums saskaņā ar platībatkarīgā atbalsta shēmām vai lauku attīstības pasākumiem. Ja šajā izlases pārbaudē tiek konstatētas neatbilstības, izmēra visus lauksaimniecības zemes gabalus vai arī ekstrapolē no izlases mērījumiem izdarītos secinājumus.”;

                                    b)

                                    iekļauj šādu 9. un 10. punktu:

                                       “9.   Ja atbalsttiesīgā platība, kas izmērīta saskaņā ar 1.–8. punktu, atšķiras no platības, kas ņemta par pamatu palīdzības vai atbalsta aprēķināšanai, kurā saskaņā ar 40.a pantu piemēro uzraudzības pārbaudes, noteicošā ir platība, kas izmērīta saskaņā ar šā panta 1.–8. punktu.

                                       10.   Īpašajā ilggadīgo zālāju vai pastāvīgo ganību lauksaimniecības zemes gabalu gadījumā, ko parasti izmanto vairāki saņēmēji, faktiskos mērījumus var aizstāt ar pārbaudēm, kas pamatojas uz ortofotoattēliem, kurus izmanto Regulas (ES) Nr. 1306/2013 70. pantā minētās lauksaimniecībā izmantojamo zemes gabalu identifikācijas sistēmas atjaunināšanai, ja minētās pārbaudes veic visiem šādiem zemes gabaliem laikposmā, kas nepārsniedz trīs gadus, un ja kompetentā iestāde var apliecināt, ka operatīvās procedūras ir iedarbīgas un atbilst šīs regulas 7. pantā izklāstītajiem noteikumiem, un atbilstoši īsteno atgūšanu.”;

                        6)

                        regulas 39. pantu groza šādi:

                                    a)

                                    panta 1. punktu aizstāj ar šādu:

                                       “1.   Pārbaudē uz vietas veikto lauksaimniecības zemes gabaliem piemērojamo atbilstības kritēriju, saistību un citu pienākumu verifikāciju var ierobežot un veikt tikai pēc nejaušības principa veidotai izlasei, kurā ietilpst vismaz 50 % no lauksaimniecības zemes gabaliem, par kuriem ir iesniegts atbalsta pieteikums vai maksājuma pieprasījums saskaņā ar platībatkarīgā atbalsta shēmām vai lauku attīstības pasākumiem.
                                       Tomēr tādu lauku attīstības pasākumu gadījumā, kuriem dažus lauksaimniecības zemes gabaliem piemērojamus atbilstības kritērijus, saistības vai citus pienākumus nevar pienācīgi pārbaudīt, ja pārbaudes piemēro vienīgi pēc nejaušības principa veidotai izlasei atbilstoši pirmās daļas nosacījumiem, atlasa papildu uz risku balstītu izlasi, kas ļauj pārbaudīt minētos atbilstības kritērijus, saistības vai pienākumus.
                                       Ja pēc nejaušības principa veidota izlase vai uz risku balstīta izlase atklāj jebkādu neatbilstību, visiem lauksaimniecības zemes gabaliem piemēro atbilstības kritēriju, saistību un citu pienākumu verifikāciju vai arī ekstrapolē no izlases mērījumiem izdarītos secinājumus.
                                       Lauksaimniecības zemes gabalu atbalsttiesīgumu verificē ar jebkuriem piemērotiem līdzekļiem, arī pierādījumiem, ko pēc kompetentās iestādes pieprasījuma iesniedzis saņēmējs. Minētā verifikācija vajadzības gadījumā ietver arī kultūraugu verifikāciju. Tālab vajadzības gadījumā pieprasa papildu pierādījumus.”;

                                    b)

                                    panta 4. punktu aizstāj ar šādu:

                                       “4.   Īpašajā ilggadīgo zālāju vai pastāvīgo ganību lauksaimniecības zemes gabalu gadījumā, ko parasti izmanto vairāki saņēmēji, atbilstības kritēriju, saistību un citu pienākumu verifikāciju var aizstāt ar pārbaudēm, kas pamatojas uz ortofotoattēliem, kurus izmanto Regulas (ES) Nr. 1306/2013 70. pantā minētās lauksaimniecībā izmantojamo zemes gabalu identifikācijas sistēmas atjaunināšanai, ja minētās pārbaudes veic visiem šādiem zemes gabaliem laikposmā, kas nepārsniedz trīs gadus, un ja kompetentā iestāde var apliecināt, ka operatīvās procedūras ir iedarbīgas un atbilst šīs regulas 7. pantā izklāstītajiem noteikumiem, un atbilstoši īsteno atgūšanu.”;

                        7)

                        regulas 40.a pantu groza šādi:

                                    a)

                                    panta 1. punktu groza šādi:

                                                i)

                                                punkta pirmā daļas d) apakšpunktu aizstāj ar šādu:

                                                            “d)

                                                            informē saņēmējus par lēmumu veikt uzraudzības pārbaudes un izveido piemērotus rīkus, ar ko saņēmējiem paziņot vismaz provizoriskos rezultātus zemes gabala līmenī par procedūru, kas izveidota saskaņā ar šīs daļas a) apakšpunktu, brīdinājuma paziņojumiem un pierādījumiem, kas pieprasīti b) un c) apakšpunkta vajadzībām. Lai palīdzētu saņēmējiem izpildīt atbilstības kritērijus, saistības un citus pienākumus un ļautu atrisināt vai novērst situāciju, pirms 41. pantā minētajā kontroles ziņojumā tiek izdarīti secinājumi, kompetentās iestādes nodrošina savlaicīgu saziņu ar saņēmējiem.”;

                                                ii)

                                                punkta otro daļu aizstāj ar šādu:
                                                “Šā punkta pirmās daļas b) un c) apakšpunkta vajadzībām fiziskas pārbaudes uz vietas veic, kad attiecīgs pierādījums, ieskaitot pierādījumu, ko sniedz saņēmējs pēc kompetentās iestādes pieprasījuma, neļauj izdarīt secinājumus par palīdzības vai atbalsta atbilstību. Fiziskās pārbaudes uz vietas var ierobežot un veikt tikai pārbaudes attiecībā uz atbilstības kritērijiem, saistībām un citiem pienākumiem, kas ir būtiski, lai varētu izdarīt secinājumus par pieprasītās palīdzības vai atbalsta atbilstību. Šādās fiziskās pārbaudēs platības mērīšanu ietver tikai tad, ja tas vajadzīgs, lai izdarītu secinājumu par atbilstību šiem atbilstības kritērijiem, saistībām vai citiem pienākumiem.”;

                                                iii)

                                                pievieno šādu trešo daļu:
                                                “Pirmās daļas c) apakšpunkta vajadzībām atbilstības kritēriju, saistību un citu pienākumu pārbaudes, ko nevar uzraudzīt ar Copernicus Sentinel satelītdatiem vai citiem datiem, kuriem ir vismaz ekvivalenta vērtība, var ierobežot un veikt tikai izlasei, kurā ietilpst vismaz 50 % no lauksaimniecības zemes gabaliem, ko deklarējis saņēmējs. Kompetentā iestāde šo izlasi var atlasīt pēc nejaušības principa vai atbilstoši citiem kritērijiem. Ja lauksaimniecības zemes gabalu paraugs ir atlasīts pēc nejaušības principa un pārbaudēs tiek konstatēta jebkāda neatbilstība, kompetentā iestāde ekstrapolē no izlases mērījumiem izdarītos secinājumus vai arī pārbauda visus lauksaimniecības zemes gabalus. Ja paraugu izvēlas, pamatojoties uz citiem kritērijiem, un pārbaudēs konstatē neatbilstību, kompetentā iestāde pārbauda visus lauksaimniecības zemes gabalus.”;

                                    b)

                                    pievieno šādu 4. punktu:

                                       “4.   Ja 1. punkta a) apakšpunktā minētajā procedūrā tiek atklāti konstatējumi, kas attiecas uz tiešo maksājumu shēmām, lauku attīstības pasākumiem un prasībām un/vai standartiem, kam nav veikta uzraudzības pārbaude, kompetentās iestādes var nolemt šos konstatējumus ņemt vērā tikai attiecībā uz tiem atbalsta saņēmējiem, kas saskaņā ar 30., 31., 32. un 68. pantu atlasīti nolūkā veikt pārbaudes uz vietas attiecībā uz tiešo maksājumu shēmām, lauku attīstības pasākumiem un prasībām un/vai standartiem, kam nav veikta uzraudzības pārbaude. Atkāpi piemēro tikai trīs gadus pēc tā kalendārā gada 1. janvāra, kurā kompetentā iestāde uzsākusi veikt uzraudzības pārbaudes.”;

                        8)

                        regulas 40.b pantu groza šādi:

                                    a)

                                    panta pirmo daļu aizstāj ar šādu:
                                    “Dalībvalstis līdz tā kalendārā gada 1. decembrim, kas ir pirms kalendārā gada, kurā tās uzsāk veikt uzraudzības pārbaudes, Komisijai paziņo par savu lēmumu izvēlēties uzraudzības pārbaudes un norāda shēmas vai pasākumus, vai darbību veidus un attiecīgā gadījumā šādu shēmu vai pasākumu platības, uz kurām uzraudzības pārbaudes attiecas, un kritērijus, ko izmanto to atlasei. Komisija līdz katra kalendārā gada 1. novembrim sagatavo veidni paziņojumu iesniegšanai, kurā sīki izklāstīti šādā paziņojumā iekļaujamie elementi.”;

                                    b)

                                    otro daļu svītro;

                        9)

                        regulas 41. panta 2. punkta trešo daļu aizstāj ar šādu:
                        “Ja pārbaude uz vietas tiek veikta, izmantojot attālo izpēti saskaņā ar 40. pantu vai uzraudzības veidā saskaņā ar 40.a pantu, dalībvalstis var nolemt nedot saņēmējam iespēju parakstīt kontroles ziņojumu, ja minētajā pārbaudē ar attālo izpēti vai uzraudzības pārbaudē neatbilstība nav konstatēta. Ja šādās pārbaudēs vai uzraudzības pārbaudēs ir konstatētas neatbilstības, iespēju parakstīt ziņojumu dod, pirms kompetentā iestāde, pamatojoties uz konstatējumiem, izdara secinājumus par atbalsta samazināšanu, atteikšanu, atsaukšanu vai administratīvajiem sodiem. Piemērojot uzraudzības pārbaudes, šo pienākumu uzskata par izpildītu, ja saņēmējiem par neatbilstību ir paziņots, izmantojot rīkus, kas izveidoti saziņai ar saņēmējiem saskaņā ar 40.a panta 1. punkta d) apakšpunktu, un saņēmējiem ir dota iespēja apstrīdēt neatbilstības, pirms kompetentā iestāde, pamatojoties uz konstatējumiem, izdara secinājumus par atbalsta samazināšanu, atteikšanu, atsaukšanu vai administratīvajiem sodiem.”;

                        10)

                        regulas 69. panta 1. punkta pirmo daļu aizstāj ar šādu:
                        “To lauku saimniecību izlasi, kuras jāpārbauda saskaņā ar 68. pantu, attiecīgā gadījumā atlasa, pamatojoties uz riska analīzi atbilstoši piemērojamajām tiesību normām vai uz riska analīzi, kas piemērota prasībām vai standartiem. Minēto riska analīzi var veikt atsevišķas saimniecības līmenī vai saimniecību vai ģeogrāfisko zonu kategoriju līmenī. Ja kompetentā iestāde nolemj piemērot šīs regulas 40.a panta 4. punktā vai 70.a panta 3. punktā paredzēto iespēju, riska analīzē vērā ņem iepriekšējā pieprasījumu gadā uzraudzības pārbaudēs atklātos konstatējumus.”;

                        11)

                        regulas 70. pantam pievieno šādu 4. punktu:

                           “4.   Kompetentās iestādes var veikt savstarpējās atbilstības prasību un standartu pārbaudes, izmantojot uzraudzības pārbaudes, ko veic saskaņā ar šīs regulas 70.a pantu.”;

                        12)

                        iekļauj šādu 70.a un 70.b pantu:

                           “70.a pants

                           Uzraudzības pārbaudes

                              1.   Kompetentās iestādes var veikt uzraudzības pārbaudes. Ja tās nolemj to darīt, tās:

                                          a)

                                          izveido procedūru visu to savstarpējās atbilstības prasību un standartu regulārai un sistemātiskai novērošanai, izsekošanai un novērtēšanai, ko var uzraudzīt ar Copernicus Sentinel satelītdatiem vai citiem datiem, kuriem ir vismaz ekvivalenta vērtība, tādā laika periodā, kāds ļauj izdarīt secinājumus par atbilstību prasībām un standartiem;

                                          b)

                                          vajadzības gadījumā un lai izdarītu secinājumus par atbilstību prasībām un standartiem, veic pienācīgus turpmākos pasākumus;

                                          c)

                                          pārbauda 1 % saņēmēju, uz kuriem attiecas savstarpējās atbilstības prasības un standarti, ko nevar uzraudzīt ar Copernicus Sentinel satelītdatiem vai citiem datiem, kuriem ir vismaz ekvivalenta vērtība, un kas ļauj izdarīt secinājumus par atbilstību prasībām un standartiem. No šā 1 % saņēmēju 20–25 % atlasa pēc nejaušības principa. Pārējos saņēmējus atlasa, pamatojoties uz riska analīzi;

                                          d)

                                          informē saņēmējus par lēmumu veikt uzraudzības pārbaudes un izveido piemērotus rīkus, ar ko saņēmējiem paziņot vismaz provizoriskos rezultātus zemes gabala līmenī par procedūru, kas izveidota saskaņā ar šā punkta a) apakšpunktu, brīdinājuma paziņojumiem un pierādījumiem, kas pieprasīti b) un c) apakšpunkta vajadzībām. Lai palīdzētu saņēmējiem izpildīt prasības un standartus un, neskarot Regulas (ES) Nr. 1306/2013 99. panta 2. punktā minēto agrīnās brīdināšanas sistēmu, ļautu saņēmējam atrisināt vai novērst situāciju, pirms 72. pantā minētajā kontroles ziņojumā tiek izdarīti secinājumi, bet ne vēlāk kā vienu mēnesi pēc provizorisko rezultātu paziņošanas, kompetentās iestādes nodrošina savlaicīgu saziņu ar saņēmējiem.
                                          Šā punkta b) un c) apakšpunkta vajadzībām fiziskas pārbaudes uz vietas veic, kad attiecīgs pierādījums, ieskaitot pierādījumu, ko sniedz saņēmējs pēc kompetentās iestādes pieprasījuma, neļauj izdarīt secinājumus par atbilstību savstarpējās atbilstības prasībām un standartiem, uz ko attiecas uzraudzības pārbaudes. Fiziskās pārbaudes uz vietas var ierobežot un veikt tikai tādu prasību un standartu pārbaudēm, kas ir būtiski, lai izdarītu secinājumus par atbilstību savstarpējās atbilstības prasībām un standartiem, uz ko attiecas uzraudzības pārbaudes.

                              2.   Ja kompetentā iestāde veic uzraudzības pārbaudes saskaņā ar 1. punktu, var apliecināt, ka operatīvās procedūras ir iedarbīgas un atbilst 7. un 29. pantā izklāstītajiem noteikumiem, un ir pierādījusi lauksaimniecībā izmantojamo zemes gabalu identifikācijas sistēmas kvalitāti, kas novērtēta saskaņā ar Deleģētās regulas (ES) Nr. 640/2014 6. pantu, tad šīs regulas 25., 68., 69. un 71. pantu nepiemēro.

                              3.   Ja 1. punkta a) apakšpunktā minētajā procedūrā tiek atklāti konstatējumi, kas attiecas uz tiešo maksājumu shēmām, lauku attīstības pasākumiem un prasībām un/vai standartiem, kam nav veikta uzraudzības pārbaude, kompetentās iestādes var nolemt šos konstatējumus ņemt vērā tikai attiecībā uz tiem atbalsta saņēmējiem, kas saskaņā ar 30., 31., 32. un 68. pantu atlasīti nolūkā veikt pārbaudes uz vietas attiecībā uz tiešo maksājumu shēmām, lauku attīstības pasākumiem un prasībām un/vai standartiem, kam nav veikta uzraudzības pārbaude. Atkāpi piemēro tikai trīs gadus pēc tā kalendārā gada 1. janvāra, kurā kompetentā iestāde uzsākusi veikt uzraudzības pārbaudes.

                           70.b pants
                           Paziņojumi
                           Dalībvalstis līdz tā kalendārā gada 1. decembrim, kas ir pirms kalendārā gada, kurā tās sāk veikt uzraudzības pārbaudes, Komisijai paziņo savu lēmumu izvēlēties uzraudzības pārbaudes saskaņā ar 70.a pantu.”;

                        13)

                        regulas 72. pantu groza šādi:

                                    a)

                                    panta 1. punktam pievieno šādu ceturto daļu:
                                    “Ja veic uzraudzības pārbaudes saskaņā ar 70.a pantu, šā punkta otrās daļas a) apakšpunkta ii) un iii) punktu nepiemēro. Kontroles ziņojumā uzraudzības pārbaužu rezultātus norāda zemes gabalu līmenī.”;

                                    b)

                                    panta 2. punktu aizstāj ar šādu:

                                       “2.   Šā panta 1. punktu piemēro neatkarīgi no tā, vai attiecīgais saņēmējs bija atlasīts pārbaudei uz vietas saskaņā ar 69. pantu, pārbaudīts uz vietas saskaņā ar tiesību normām, kas piemērojamas tiesību aktiem un standartiem saskaņā ar 68. panta 2. punktu, pārbaudīts uzraudzības procesā saskaņā ar 70.a pantu vai turpinājuma darba satvarā saistībā ar neatbilstību, par kuru kompetentā kontroles iestāde ir informēta kādā citā veidā.”;

                                    c)

                                    panta 3. punkta pirmo daļu aizstāj ar šādu:
                                    “Saņēmēju informē par jebkuru konstatēto neatbilstību trīs mēnešu laikā pēc dienas, kad veikta pārbaude uz vietas. Ja veic uzraudzības pārbaudes saskaņā ar 70.a pantu, par visām konstatētajām neatbilstībām saņēmējs tiek informēts trīs mēnešu laikā no saņēmējam piešķirtā termiņa, kurā saskaņā ar 70.a panta 1. punkta d) apakšpunktu atrisināt vai novērst situāciju.”;

                                    d)

                                    panta 4. punkta pirmo daļu aizstāj ar šādu:
                                    “Neskarot īpašos noteikumus, kas iekļauti prasībām un standartiem piemērojamajās tiesību normās, kontroles ziņojumu pabeidz viena mēneša laikā pēc pārbaudes uz vietas. Ja veic uzraudzības pārbaudes saskaņā ar 70.a pantu, kontroles ziņojumu pabeidz viena mēneša laikā pēc tam, kad beidzies saņēmējam piešķirtais termiņš, kurā saskaņā ar 70.a panta 1. punkta d) apakšpunktu atrisināt vai novērst situāciju. Tomēr minēto laikposmu pienācīgi pamatotos apstākļos var pagarināt līdz trim mēnešiem, jo īpaši tad, ja tas vajadzīgs ķīmisku vai fizikālu analīžu veikšanai.”

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            Šādus 1. panta punktus piemēro no 2019. gada 1. janvāra:

                        a)

                        panta 7. punkta b) apakšpunkts;

                        b)

                        panta 12. punkts attiecībā uz Īstenošanas regulas (ES) Nr. 809/2014 70.a panta 3. punktu.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 28. oktobrī

                  Komisijas vārdā

                  Priekšsēdētājs

               Jean-Claude JUNCKER

            (1)  OV L 347, 20.12.2013., 549. lpp.

            (2)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).

            (3)  Eiropas Parlamenta un Padomes 2013. gada 17. decembra Regula (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, un ar ko atceļ Padomes Regulu (EK) Nr. 637/2008 un Padomes Regulu (EK) Nr. 73/2009 (OV L 347, 20.12.2013., 608. lpp.).

            (4)  Eiropas Parlamenta un Padomes 2013. gada 17. decembra Regula (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (OV L 347, 20.12.2013., 487. lpp.).


title: Komisijas Īstenošanas Regula (ES) 2019/1876 (2019. gada 4. novembris), ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (Roma (ACVN))

text:
                  11.11.2019

                  LV

                  Eiropas Savienības Oficiālais Vēstnesis

                  L 290/1

         KOMISIJAS ĪSTENOŠANAS REGULA (ES) 2019/1876
         (2019. gada 4. novembris),
         ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Roma” (ACVN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu specifikācijas grozījumu apstiprināšanai attiecībā uz aizsargāto cilmes vietas nosaukumu “Roma”, kuru Itālija iesniegusi saskaņā ar Regulas (ES) Nr. 1308/2013 105. pantu.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījumu apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījumi būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināti Eiropas Savienības Oficiālajā Vēstnesī publicētie specifikācijas grozījumi attiecībā uz nosaukumu “Roma” (ACVN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. novembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 233, 11.7.2019., 8. lpp.


title: Komisijas Īstenošanas Regula (ES) 2019/1877 (2019. gada 4. novembris), ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (Valle d’Itria (AĢIN))

text:
                  11.11.2019

                  LV

                  Eiropas Savienības Oficiālais Vēstnesis

                  L 290/3

         KOMISIJAS ĪSTENOŠANAS REGULA (ES) 2019/1877
         (2019. gada 4. novembris),
         ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Valle d’Itria” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu specifikācijas grozījumu apstiprināšanai attiecībā uz aizsargāto ģeogrāfiskās izcelsmes norādi “Valle d’Itria”, kuru Itālija iesniegusi saskaņā ar Regulas (ES) Nr. 1308/2013 105. pantu.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījumu apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījumi būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināti Eiropas Savienības Oficiālajā Vēstnesī publicētie specifikācijas grozījumi attiecībā uz nosaukumu “Valle d’Itria” (AĢIN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. novembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 171, 20.5.2019., 6. lpp.


title: Komisijas Īstenošanas regula (ES) 2019/1878 (2019. gada 4. novembris), ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (Vigneti delle Dolomiti / Weinberg Dolomiten (AĢIN))

text:
                  11.11.2019

                  LV

                  Eiropas Savienības Oficiālais Vēstnesis

                  L 290/4

         KOMISIJAS ĪSTENOŠANAS REGULA (ES) 2019/1878
         (2019. gada 4. novembris),
         ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Vigneti delle Dolomiti” / “Weinberg Dolomiten” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu specifikācijas grozījumu apstiprināšanai attiecībā uz aizsargāto ģeogrāfiskās izcelsmes norādi “Vigneti delle Dolomiti” / “Weinberg Dolomiten”, kuru Itālija iesniegusi saskaņā ar Regulas (ES) Nr. 1308/2013 105. pantu.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījumu apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījumi būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināti Eiropas Savienības Oficiālajā Vēstnesī publicētie specifikācijas grozījumi attiecībā uz nosaukumu “Vigneti delle Dolomiti” / “Weinberg Dolomiten” (AĢIN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. novembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 197, 13.6.2019., 2. lpp.


title: Komisijas Īstenošanas regula (ES) 2019/1879 (2019. gada 4. novembris), ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (Vallagarina (AĢIN))

text:
                  11.11.2019

                  LV

                  Eiropas Savienības Oficiālais Vēstnesis

                  L 290/6

         KOMISIJAS ĪSTENOŠANAS REGULA (ES) 2019/1879
         (2019. gada 4. novembris),
         ar ko apstiprina specifikācijas grozījumus attiecībā uz aizsargātu cilmes vietas nosaukumu vai aizsargātu ģeogrāfiskās izcelsmes norādi (“Vallagarina” (AĢIN))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Komisija ir izskatījusi pieteikumu specifikācijas grozījumu apstiprināšanai attiecībā uz aizsargāto ģeogrāfiskās izcelsmes norādi “Vallagarina”, kuru Itālija ir iesniegusi saskaņā ar Regulas (ES) Nr. 1308/2013 105. pantu.

                     (2)

                     Komisija, piemērojot Regulas (ES) Nr. 1308/2013 (2) 97. panta 3. punktu, specifikācijas grozījumu apstiprināšanas pieteikumu ir publicējusi Eiropas Savienības Oficiālajā Vēstnesī.

                     (3)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (4)

                     Tāpēc saskaņā ar Regulas (ES) Nr. 1308/2013 99. pantu specifikācijas grozījumi būtu jāapstiprina.

                     (5)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo tiek apstiprināti Eiropas Savienības Oficiālajā Vēstnesī publicētie specifikācijas grozījumi attiecībā uz nosaukumu “Vallagarina” (AĢIN).

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. novembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 235, 12.7.2019., 9. lpp.


title: Komisijas Īstenošanas regula (ES) 2019/1880 (2019. gada 4. novembris), ar ko nosaukumam Vera de Estenas (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību

text:
                  11.11.2019

                  LV

                  Eiropas Savienības Oficiālais Vēstnesis

                  L 290/7

         KOMISIJAS ĪSTENOŠANAS REGULA (ES) 2019/1880
         (2019. gada 4. novembris),
         ar ko nosaukumam “Vera de Estenas” (ACVN) piešķir Eiropas Parlamenta un Padomes Regulas (ES) Nr. 1308/2013 99. pantā minēto aizsardzību
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 99. pantu,
         tā kā:

                     (1)

                     Saskaņā ar Regulas (ES) Nr. 1308/2013 97. panta 2. un 3. punktu Komisija ir izskatījusi Spānijas iesniegto pieteikumu, kurā lūgts reģistrēt nosaukumu “Vera de Estenas”, un ir to publicējusi Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1308/2013 98. pantu.

                     (3)

                     Saskaņā ar Regulas (ES) Nr. 1308/2013 99. pantu nosaukums “Vera de Estenas” būtu jāaizsargā un būtu jāiekļauj minētās regulas 104. pantā paredzētajā reģistrā.

                     (4)

                     Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

               IR PIEŅĒMUSI ŠO REGULU.

            1. pants
            Ar šo nosaukumam “Vera de Estenas” (ACVN) piešķir aizsardzību.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 4. novembrī

                  Komisijas

                  un tās priekšsēdētāja vārdā –

               Phil HOGAN

                  Komisijas loceklis

            (1)  OV L 347, 20.12.2013., 671. lpp.

            (2)  OV C 235, 12.7.2019., 24. lpp.


title: Komisijas Īstenošanas regula (ES) 2019/1881 (2019. gada 8. novembris), ar ko groza Regulu (ES) Nr. 37/2010, lai vielu diflubenzuronu klasificētu pēc tā maksimāli pieļaujamā atlieku daudzuma (Dokuments attiecas uz EEZ)

text:
                  11.11.2019

                  LV

                  Eiropas Savienības Oficiālais Vēstnesis

                  L 290/8

         KOMISIJAS ĪSTENOŠANAS REGULA (ES) 2019/1881
         (2019. gada 8. novembris),
         ar ko groza Regulu (ES) Nr. 37/2010, lai vielu diflubenzuronu klasificētu pēc tā maksimāli pieļaujamā atlieku daudzuma
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 6. maija Regulu (EK) Nr. 470/2009, ar ko nosaka Kopienas procedūras farmakoloģiski aktīvo vielu atlieku pieļaujamo daudzumu noteikšanai dzīvnieku izcelsmes pārtikas produktos, ar ko atceļ Padomes Regulu (EEK) Nr. 2377/90 un groza Eiropas Parlamenta un Padomes Direktīvu 2001/82/EK un Eiropas Parlamenta un Padomes Regulu (EK) Nr. 726/2004 (1), un jo īpaši tās 14. pantu saistībā ar 17. pantu,
         ņemot vērā Eiropas Zāļu aģentūras atzinumu, ko formulējusi Veterināro zāļu komiteja,
         tā kā:

                     (1)

                     Regulas (EK) Nr. 470/2009 17. pants pieprasa tādu farmakoloģiski aktīvo vielu maksimāli pieļaujamo atlieku daudzumu (MRL), kas Savienībā paredzētas lietošanai veterinārajās zālēs produktīvajiem dzīvniekiem vai lopkopībā lietotos biocīdos, noteikt ar regulu.

                     (2)

                     Komisijas Regulas (ES) Nr. 37/2010 (2) pielikuma 1. tabulā dotas farmakoloģiski aktīvās vielas un to klasifikācija pēc MRL dzīvnieku izcelsmes pārtikas produktos.

                     (3)

                     Diflubenzurons minētajā tabulā jau ir iekļauts un klasificēts kā lašu dzimtas sugu muskuļos un ādā atļauta viela.

                     (4)

                     2014. gada 7. maijā Komisija saskaņā ar Regulas (EK) Nr. 470/2009 11. pantu Eiropas Zāļu aģentūrai (EMA) lūdza sniegt jaunu atzinumu par diflubenzuronu, ņemot vērā diflubezurona metabolīta 4-hloranilīna genotoksisko potenciālu, kā arī jaunāko diflubenzurona novērtējumu rezultātus (Eiropas Pārtikas nekaitīguma iestādes (EFSA) novērtējums attiecībā uz minētās vielas lietošanu par pesticīdu (3) un Komisijas Kopīgā pētniecības centra (JRC) koordinētais novērtējums attiecībā uz minētās vielas lietošanu par biocīdu (4)).

                     (5)

                     Veterināro Zāļu komitejas (“VZK”) 2015. gada 7. maija atzinumā secināts, ka genotoksiskā metabolīta klātbūtne zivju muskuļos nav apstiprināta, un atzinums pieņemts ar piezīmi, ka, lai secinātu, vai eksponētība diflubenzuronam rada risku patērētājiem, un lai šo risku raksturotu, ir vajadzīgi papildu dati par 4-hloranilīna veidošanos un tā atlieku izzušanu zivju muskuļos. Publiski pieejamos ziņojumos par diflubenzurona farmakoloģiju norādīts, ka 4-hloranilīns ir konstatēts kā otršķirīgs metabolīts attiecībā uz aitām, kazām, cūkām un vistām. Uz minētā atzinuma pamata EMA ieteica grozīt esošo Komisijas Regulas (ES) Nr. 37/2010 pielikuma 1. tabulas ierakstu par diflubenzurona atliekām lašu dzimtas sugās un, kamēr nav nodrošināti papildu dati par atliekām, noteikt pagaidu MRL.

                     (6)

                     Apsvērusi EMA ieteikumu, Komisija 2017. gada martā precizēja, ka Regula (EK) Nr. 470/2009 pagaidu MRL atļauj noteikt vien tad, ja zinātniskie dati ir nepilnīgi un nav pamata aizdomām, ka vielas atliekas ierosinātajā daudzumā būtu bīstamas cilvēka veselībai. Kas attiecas uz diflubenzuronu, pastāv iespēja, ka genotoksiskais metabolīts 4-hloranilīns ir atrodams apstrādātās zivīs tādos daudzumos, kas varētu būt bīstami cilvēka veselībai, tāpēc Komisija pagaidu MRL noteikšanu neuzskatīja par piemērotu. Komisija arī vērsa uzmanību uz EFSA 2015. gada secinājumu (5), kas attiecas uz diflubenzurona izmantošanu augu aizsardzības līdzekļos, norādot, ka pieejamie dati nebija pietiekami, lai pierādītu reprezentatīvo lietojumu drošumu patērētājiem. Minēto iemeslu dēļ Komisija aicināja Veterināro Zāļu komiteju 2015. gada 7. maija atzinumu pārskatīt.

                     (7)

                     2018. gada 15. martā VZK pieņēma pārskatīto atzinumu par maksimāli pieļaujamo diflubenzurona atlieku daudzumu (6). Uz minētā atzinuma pamata EMA esošo Komisijas Regulas (ES) Nr. 37/2010 pielikuma 1. tabulas ierakstu par diflubenzurona atliekām lašu dzimtas sugās ieteica grozīt, nosakot mazāku MRL. Lai nodrošinātu, ka patērētāju eksponētība 4-hloranilīnam saglabājas pieņemamā līmenī, tiek noteikts šāds MRL: 10 µg/kg.

                     (8)

                     Saskaņā ar Regulas (EK) Nr. 470/2009 5. pantu EMA ir pienākums izskatīt iespēju kādai farmakoloģiski aktīvai vielai kādā konkrētā pārtikas produktā noteiktos MRL izmantot arī citiem no tās pašas sugas iegūtiem pārtikas produktiem, vai arī kādai farmakoloģiski aktīvai vielai attiecībā uz vienu vai vairākām sugām noteiktos MRL izmantot arī citām sugām.

                     (9)

                        EMA uzskatīja, ka ieraksta par diflubenzuronu ekstrapolācija uz citām zivīm šobrīd nav lietderīga, jo trūkst pierādījumu, ka kādā no attiecīgajām sugām attiecīgā daudzumā neveidojas metabolīts 4-hloranilīns.

                     (10)

                     Ņemot vērā VZK atzinumus un EMA ieteikumu, cilvēka veselības aizsardzības nolūkā būtu lietderīgi diflubenzurona MRL samazināt no 1 000 μg/kg uz 10 μg/kg.

                     (11)

                     Tāpēc Regula (ES) Nr. 37/2010 būtu attiecīgi jāgroza.

                     (12)

                     Ir lietderīgi piešķirt samērīgu laikposmu, kurā attiecīgās ieinteresētās personas varētu veikt pasākumus, kas var būt vajadzīgi, lai nodrošinātu atbilstību jaunajam diflubenzurona MRL.

                     (13)

                     Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Regulas (ES) Nr. 37/2010 pielikumu groza, kā noteikts šīs regulas pielikumā.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 10. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 152, 16.6.2009., 11. lpp.

            (2)  Komisijas 2009. gada 22. decembra Regula (ES) Nr. 37/2010 par farmakoloģiski aktīvajām vielām un to klasifikāciju pēc to atlieku maksimāli pieļaujamā satura dzīvnieku izcelsmes pārtikas produktos (OV L 15, 20.1.2010., 1. lpp.).

            (3)  EFSA Journal 2012; 10(9):2870. Conclusion on the peer review of the pesticide risk assessment of confirmatory data submitted for the active substance Diflubenzuron.

            (4)  Diflubenzurona novērtējuma ziņojums, pieejams tiešsaistē: http://dissemination.echa.europa.eu/Biocides/ActiveSubstances/0062-18/0062-18_Assessment_Report.pdf.

            (5)  EFSA Journal 2015; 13(12):4222. Peer review on the review of the approval of the active substance diflubenzuron regarding the metabolite PCA.

            (6)  EMA/CVMP/153976/2018, 2018. gada 16. marta kopsavilkuma atzinums par diflubenzurona MRL.

            PIELIKUMS
            Regulas (ES) Nr. 37/2010 pielikuma 1. tabulā ierakstu par vielu diflubenzuronu aizstāj ar šādu ierakstu:

                        Farmakoloģiski aktīvā viela

                        Marķieratliekas

                        Dzīvnieku suga

                        MRL

                        Izmeklējamie audi

                        Citi noteikumi (saskaņā ar Regulas (EK) Nr. 470/2009 14. panta 7. punktu)

                        Terapeitiskā klasifikācija

                        “Diflubenzurons

                        Diflubenzurons

                           Salmonidae

                        10 µg/kg

                        Muskuļi un āda dabīgās proporcijās

                        IERAKSTA NAV

                        Pretparazītu līdzekļi / līdzekļi pret ektoparazītiem”


title: Komisijas Īstenošanas regula (ES) 2019/1882 (2019. gada 8. novembris), ar ko izsludina konkursa procedūru attiecībā uz atbalsta summu par olīveļļas privātu uzglabāšanu

text:
                  11.11.2019

                  LV

                  Eiropas Savienības Oficiālais Vēstnesis

                  L 290/12

         KOMISIJAS ĪSTENOŠANAS REGULA (ES) 2019/1882
         (2019. gada 8. novembris),
         ar ko izsludina konkursa procedūru attiecībā uz atbalsta summu par olīveļļas privātu uzglabāšanu
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 18. panta 2. punktu un 20. panta pirmās daļas m) un o) punktu,
         tā kā:

                     (1)

                     Neapstrādātas olīveļļas cenas Spānijas, Grieķijas un Portugāles tirgos vairākus mēnešus ir bijušas nemainīgi zemas un tuvas atsauces robežlielumiem, kas noteikti Padomes Regulas (ES) Nr. 1370/2013 (2) 1.a panta 1. punkta g) apakšpunktā.

                     (2)

                     Secīgas labas ražas izredzes Savienībā, krājumu uzkrāšanās un pašreizējās neskaidrības ārējā tirdzniecībā rada nelīdzsvarotību starp piedāvājumu un pieprasījumu, kā rezultātā samazinās neapstrādātu olīveļļu cenas un rodas nopietni traucējumi lielās Savienības tirgus daļās.

                     (3)

                     Spānija ir Savienības svarīgākā olīveļļas ražotāja un cenu līdere. Ārkārtīgi lielie krājumi Spānijā draud paildzināt un saasināt nopietno nelīdzsvarotību Savienības tirgū neapstrādātu olīveļļu jomā.

                     (4)

                     Lai samazinātu pašreizējo piedāvājuma un pieprasījuma nelīdzsvarotību un atvieglotu šos sarežģītos tirgus apstākļus, ir lietderīgi piešķirt atbalstu par neapstrādātu olīveļļu privātu uzglabāšanu.

                     (5)

                     Komisijas Deleģētā regula (ES) 2016/1238 (3) un Komisijas Īstenošanas regula (ES) 2016/1240 (4), ar ko paredz kopīgus noteikumus privātas uzglabāšanas shēmas īstenošanai, būtu jāpiemēro neapstrādāto olīveļļu privātas uzglabāšanas atbalstam.

                     (6)

                     Lai nodrošinātu darbības sistēmas elastību, atbalsta apjoms būtu jānosaka konkursa kārtībā. Šajā nolūkā ir lietderīgi paredzēt vairākus piedāvājumu iesniegšanas apakšperiodus.

                     (7)

                     Lai ļautu dažādiem tirgus dalībniekiem gūt labumu no pasākuma, katram tirgus dalībniekam par katru apakšperiodu būtu jāiesniedz ne vairāk kā viens piedāvājums katrā neapstrādātas olīveļļas kategorijā.

                     (8)

                     Lai atbalsts privātai uzglabāšanai būtu iedarbīgs un radītu reālu ietekmi tirgū, atbalsts būtu jāpiešķir par nefasētu neapstrādāto olīveļļu. Tā kā olīvu nozarē ir pierasts produktu uzglabāt, būtu jāpieņem arī piedāvājumi attiecībā uz neapstrādātām olīveļļām, kas jau tiek uzglabātas.

                     (9)

                     Lai panāktu reālu ietekmi uz piedāvājuma un pieprasījuma līdzsvaru kārtējā gadā, neapstrādātu olīveļļu daudzumus, par kuriem ir tiesības saņemt privātas uzglabāšanas atbalstu, nedrīkst tirgot vismaz minimālo uzglabāšanas laiku. Par minimālo uzglabāšanas laiku būtu jānosaka 180 dienas.

                     (10)

                     Lai nodrošinātu administratīvo efektivitāti un vienkāršošanu, par atbalsttiesīgajiem piedāvājumiem būtu uzskatāmi piedāvājumi, kuros norādītais daudzums nav mazāks par 50 tonnām.

                     (11)

                     Lai novērstu nekontrolētu cenu kritumu, operatīvi reaģētu uz sarežģītiem apstākļiem tirgū un nodrošinātu šā pasākuma efektīvu pārvaldību, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

                     (12)

                     Lauksaimniecības tirgu kopīgās organizācijas komiteja nav sniegusi atzinumu tās priekšsēdētāja noliktajā termiņā,

               IR PIEŅĒMUSI ŠO REGULU.

            1. pants

               1.   Tiek izsludināta atsevišķa konkursa procedūra par privātas uzglabāšanas atbalstu attiecībā uz katru no turpmāk minētajām neapstrādātas olīveļļas kategorijām, kas definētas Regulas (ES) Nr. 1308/2013 VII pielikuma VIII daļas 1. punktā saskaņā ar minētās regulas 17. panta pirmās daļas b) punktu:

                           a)

                           neapstrādāta augstākā labuma olīveļļa;

                           b)

                           neapstrādāta olīveļļa;

                           c)

                           spīdīgā olīveļļa.

               2.   Piemēro Deleģēto regulu (ES) 2016/1238 un Īstenošanas regulu (ES) 2016/1240.

            2. pants

               1.   Piedāvājumus iesniedz turpmāk minētajos apakšperiodos, no kuriem katrs beidzas plkst. 12.00 (pēc Briseles laika):

                           a)

                           no 2019. gada 21. novembra līdz 2019. gada 26. novembrim;

                           b)

                           no 2019. gada 12. decembra līdz 2019. gada 17. decembrim;

                           c)

                           no 2020. gada 22. janvāra līdz 2020. gada 27. janvārim;

                           d)

                           no 2020. gada 20. februāra līdz 2020. gada 25. februārim.

                     Ja apakšperioda pēdējā diena ir valsts svētku diena, termiņš ir iepriekšējā darba diena plkst. 12.00 (pēc Briseles laika).

               2.   Katrā apakšperiodā tirgus dalībnieki iesniedz ne vairāk kā vienu piedāvājumu par katru 1. panta 1. punktā minēto produktu.

               3.   Minimālais daudzums vienā piedāvājumā ir 50 tonnas.

               4.   Īstenošanas regulas (ES) 2016/1240 40. panta b) punktā minētā nodrošinājuma summa ir 50 EUR par tonnu.

               5.   Atbalstu piešķir par nefasētiem 1. panta 1. punktā minētajiem produktiem.

               6.   Piedāvājumus var iesniegt arī par produktiem, kas jau tiek uzglabāti.

               7.   Piedāvājumus var iesniegt tikai Grieķijā, Spānijā, Francijā, Horvātijā, Itālijā, Kiprā, Maltā, Portugālē un Slovēnijā.

            3. pants
            Dalībvalstis paziņo Komisijai par visiem pieņemamajiem piedāvājumiem, vēlākais, līdz plkst. 12.00 (pēc Briseles laika) nākamajā dienā pēc katra 2. panta 1. punktā minētā iesniegšanas apakšperioda pēdējās dienas.

            4. pants
            Privātas uzglabāšanas atbalsta līgumi aptver 180 dienu uzglabāšanas laiku.

            5. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 8. novembrī

                  Komisijas vārdā –

                  Priekšsēdētājs

               Jean-Claude JUNCKER

            (1)  OV L 347, 20.12.2013., 671. lpp.

            (2)  Padomes 2013. gada 16. decembra Regula (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (OV L 346, 20.12.2013., 12. lpp.).

            (3)  Komisijas 2016. gada 18. maija Deleģētā regula (ES) 2016/1238, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz valsts intervenci un privātās uzglabāšanas atbalstu (OV L 206, 30.7.2016., 15. lpp.).

            (4)  Komisijas 2016. gada 18. maija Īstenošanas regula (ES) 2016/1240, ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (OV L 206, 30.7.2016., 71. lpp.).


title: Padomes Īstenošanas regula (ES) 2019/1891 (2019. gada 11. novembris), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā

text:
                  12.11.2019

                  LV

                  Eiropas Savienības Oficiālais Vēstnesis

                  L 291/13

         PADOMES ĪSTENOŠANAS REGULA (ES) 2019/1891
         (2019. gada 11. novembris),
         ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/2063 (2017. gada 13. novembris) par ierobežojošiem pasākumiem saistībā ar situāciju Venecuēlā (1) un jo īpaši tās 17. panta 1. punktu,
         ņemot vērā Savienības Augstās pārstāves ārlietās un drošības politikas jautājumos priekšlikumu,
         tā kā:

                     (1)

                     Padome 2017. gada 13. novembrī pieņēma Regulu (ES) 2017/2063 par ierobežojošiem pasākumiem saistībā ar situāciju Venecuēlā.

                     (2)

                     Padome uzsvēra, ka ierobežojošie pasākumi ir pakāpeniski, mērķorientēti, elastīgi un atsaucami, tie neskar sabiedrību kopumā, un to mērķis ir veicināt ticamu un jēgpilnu procesu, kas var novest pie miermīlīga, sarunu ceļā panākta risinājuma.

                     (3)

                     Ņemot vērā to, ka situācija Venecuēlā pastāvīgi pasliktinās, Padome 2018. gada 22. janvārī pieņēma Īstenošanas regulu (ES) 2018/88 (2), ar kuru Regulas (ES) 2017/2063 IV pielikumā ietvertā to fizisko un juridisko personu, vienību un struktūru sarakstā tika iekļautas septiņas personas.

                     (4)

                     Padome 2018. gada 28. maijā pieņēma secinājumus, kuros norādīts, ka agrīnās prezidenta vēlēšanas, kas kopā ar reģionālajām vēlēšanām Venecuēlā notika 2018. gada 20. maijā, nebija ne brīvas, ne godīgas. Savienība aicināja rīkot jaunas prezidenta vēlēšanas un norādīja, ka tā rīkosies ātri nolūkā noteikt papildu ierobežojošus pasākumus, kas ir mērķorientēti un atsaucami.

                     (5)

                     Padome 2018. gada 25. jūnijā kā turpmāku rīcību pēc Padomes 2018. gada 28. maija secinājumiem pieņēma Īstenošanas regulu (ES) 2018/899 (3), ar kuru sarakstā tika iekļautas 11 personas.

                     (6)

                     Savienības Augstā pārstāve ārlietās un drošības politikas jautājumos (“Augstā pārstāve”) 2018. gada 25. oktobrī Savienības vārdā izdeva deklarāciju, kurā pausts, ka Savienība joprojām ir pārliecināta, ka pašreizējai krīzei var būt tikai demokrātisks politisks un miermīlīgs risinājums, un uzsver Savienības apņemšanos izmantot visus savus politiskos instrumentus, lai šādu risinājumu palīdzētu panākt.

                     (7)

                     Saistībā ar spēkā esošo ierobežojošo pasākumu ikgadējo pārskatīšanu, ņemot vērā situāciju Venecuēlā, Padome 2018. gada 6. novembrī pieņēma Īstenošanas regulu (ES) 2018/1653 (4), ar kuru tika grozīts pamatojums attiecībā uz vienu sarakstā iekļauto personu.

                     (8)

                     Augstā pārstāve 2019. gada janvārī, februārī, martā un aprīlī Savienības vārdā izdeva deklarācijas par situāciju Venecuēlā, kurās uzsvērta Savienības gatavība joprojām nežēlot pūliņus, lai panāktu, ka tiek atjaunota demokrātija un tiesiskums, veikt papildu pasākumus un ar pienācīgiem pasākumiem reaģēt uz lēmumiem un rīcību, kas vēl vairāk grauj demokrātijas institūtus un principus, tiesiskumu un cilvēktiesību ievērošanu.

                     (9)

                     Padome 2019. gada 8. jūlijā pieņēma Īstenošanas regulu (ES) 2019/1169 (5), ar kuru tika atjaunināts pamatojums attiecībā uz trim sarakstā uzskaitītajām personām.

                     (10)

                     Augstā pārstāve 2019. gada 16. jūlijā Savienības vārdā izdeva deklarāciju, kurā norādīts, ka Apvienoto Nāciju Organizācijas Augstās cilvēktiesību komisāres ziņojums skaidri un detalizēti apstiprina cilvēktiesību pārkāpumu apjomu un smagumu, tiesiskuma iziršanu un demokrātijas institūtu demontāžu Venecuēlā. Savienība arī norādīja uz savu gatavību sākt strādāt pie tā, lai piemērotu mērķorientētus pasākumus attiecībā uz tiem drošības spēku pārstāvjiem, kas ir iesaistīti spīdzināšanā un citos smagos cilvēktiesību pārkāpumos.

                     (11)

                     Kā turpmāku rīcību pēc 2019. gada 16. jūlija deklarācijas un ņemot vērā to, ka situācija Venecuēlā joprojām ir nopietna, Padome 2019. gada 26. septembrī pieņēma Īstenošanas regulu (ES) 2019/1586 (6), ar kuru sarakstā tika iekļautas septiņas personas.

                     (12)

                     Šajā kontekstā un atbilstīgi Regulas (ES) 2017/2063 17. panta 4. punktam Padome ir pārskatījusi spēkā esošos ierobežojošos pasākumus, ņemot vērā situāciju Venecuēlā.

                     (13)

                     Ņemot vērā to, ka Venecuēlā arvien vēl pastāv politiska, ekonomiska, sociāla un humanitāra krīze un arvien turpinās rīcība, kas grauj demokrātiju, tiesiskumu un cilvēktiesību ievērošanu, Padome nolēma atjaunināt spēkā esošos ierobežojošos pasākumus, tostarp visas iekļaušanas sarakstā. Šie pasākumi neietekmē sabiedrību kopumā un var tikt atsaukti gadījumā, ja notiek virzība uz demokrātijas, tiesiskuma un cilvēktiesību ievērošanas atjaunošanu Venecuēlā.

                     (14)

                     Regulas (ES) 2017/2063 IV pielikumā izklāstītais fizisko personu saraksts tika pārskatīts, un būtu jāgroza informācija par astoņām personām.

                     (15)

                     Tāpēc būtu attiecīgi jāgroza Regulas (ES) 2017/2063 IV pielikums,

               IR PIEŅĒMUSI ŠO REGULU.

            1. pants
            Regulas (ES) 2017/2063 IV pielikumu groza saskaņā ar šīs regulas pielikumu.

            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 11. novembrī

                  Padomes vārdā –

                  priekšsēdētājs

               F. MOGHERINI

            (1)  OV L 295, 14.11.2017., 21. lpp.

            (2)  Padomes Īstenošanas regula (ES) 2018/88 (2018. gada 22. janvāris), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā (OV L 16 I, 22.1.2018., 6. lpp.).

            (3)  Padomes Īstenošanas regula (ES) 2018/899 (2018. gada 25. jūnijs), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā (OV L 160 I, 25.6.2018., 5. lpp.).

            (4)  Padomes Īstenošanas regula (ES) 2018/1653 (2018. gada 6. novembris), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā (OV L 276, 7.11.2018., 1. lpp.).

            (5)  Padomes Īstenošanas regula (ES) 2019/1169 (2019. gada 8. jūlijs), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā (OV L 183, 9.7.2019., 1. lpp.).

            (6)  Padomes Īstenošanas regula (ES) 2019/1586 (2019. gada 26. septembris), ar ko īsteno Regulu (ES) 2017/2063 par ierobežojošiem pasākumiem saistībā ar situāciju Venecuēlā (OV L 248, 27.9.2019., 1. lpp.).

               PIELIKUMS

            Regulas (ES) 2017/2063 IV pielikumā 1., 3., 6., 10., 13., 15., 19. un 21. ierakstu aizstāj ar šādiem:

                           Vārds, uzvārds

                           Identifikācijas informācija

                           Pamatojums

                           Sarakstā iekļaušanas datums

                           “1.

                              Néstor Luis Reverol Torres

                           Dzimšanas datums: 1964. gada 28. oktobris
                           Dzimums: vīrietis

                           Iekšlietu, tieslietu un miera ministrs kopš 2016. gada. 2019. gada aprīlī iecelts arī par Publisko projektu un pakalpojumu priekšsēdētāja vietnieku un Elektroenerģijas ģenerālštāba izpildsekretāru. Bolivāra nacionālās gvardes bijušais ģenerālkomandieris. Atbildīgs par nopietniem cilvēktiesību pārkāpumiem, tostarp (politisko) ieslodzīto spīdzināšanu, un demokrātiskās opozīcijas apspiešanu Venecuēlā, tostarp politisku demonstrāciju aizliegšanu un apspiešanu, ko īstenoja viņa komandētie drošības spēki.

                           22.1.2018.

                           3.

                              Tibisay Lucena Ramírez

                           Dzimšanas datums: 1959. gada 26. aprīlis
                           Dzimums: sieviete

                           Nacionālās vēlēšanu padomes (Consejo Nacional Electoral – CNE) priekšsēdētāja. Viņas rīcība un politika ir apdraudējusi demokrātiju un tiesiskumu Venecuēlā, tostarp ar to, ka viņa nenodrošināja, ka CNE paliek objektīva un neatkarīga institūcija saskaņā ar Venecuēlas konstitūciju, tādējādi sekmējot konstitucionālās asamblejas izveidi un Nicolás Maduro atkārtotu ievēlēšanu 2018. gada maijā prezidenta vēlēšanās, kuras nebija nedz brīvas, nedz godīgas.

                           22.1.2018.

                           6.

                           Tarek William Saab Halabi

                           Dzimšanas datums: 1963. gada 10. septembris
                           Dzimšanas vieta:
                           El Tigre, Anzoátegui štats, Venecuēla
                           Dzimums: vīrietis

                           Venecuēlas ģenerālprokurors, ko iecēlusi konstitucionālā asambleja. Pildot šo un iepriekšējās funkcijas kā ombuds un Republikas Morāles padomes priekšsēdētājs, viņš ir apdraudējis demokrātiju un tiesiskumu Venecuēlā, publiski atbalstot rīcību pret Venecuēlas valdības oponentiem un Valsts asamblejas kompetenču atsaukšanu.

                           22.1.2018.

                           10.

                              Jesús Rafael Suárez Chourio

                           Dzimšanas datums: 1962. gada 19. jūlijs
                           Dzimums: vīrietis

                           Venecuēlas Bolivāra nacionālās armijas virspavēlnieks un Virspavēlnieka ģenerālštāba komandieris. Bijušais Venecuēlas Bolivāra nacionālās armijas ģenerālkomandieris un bijušais Venecuēlas Centrālās zonas totālās aizsardzības reģiona (REDI Central) komandieris. Atbildīgs par nopietniem cilvēktiesību pārkāpumiem, ko izdarījuši viņa pakļautībā esošie spēki, viņam esot Venecuēlas Bolivāra nacionālās armijas ģenerālkomandierim, tostarp par pārmērīga spēka lietošanu un sliktu izturēšanos pret aizturētajiem. Viņš ir vērsies pret demokrātisko opozīciju un atbalstījis militāro tiesu izmantošanu, lai tiesātu civilos protestētājus.

                           25.6.2018.

                           13.

                              Elías José Jaua Milano

                           Dzimšanas datums: 1969. gada 16. decembris
                           Dzimums: vīrietis

                           Bijušais tautvaras izglītības ministrs Nelikumīgās nacionālās konstitucionālās asamblejas prezidenta komisijas bijušais priekšsēdētājs. Vadot nelikumīgās konstitucionālās asamblejas izveidi, atbildīgs par demokrātijas un tiesiskuma apdraudēšanu Venecuēlā.

                           25.6.2018.

                           15.

                           Freddy Alirio Bernal Rosales

                           Dzimšanas datums: 1962. gada 16. jūnijs
                           Dzimšanas vieta: San Cristóbal, Táchira štats, Venecuēla
                           Dzimums: vīrietis

                           Vietējās piegādes un ražošanas komitejas (CLAP) nacionālā kontroles centra vadītājs un Táchira štata protektors. Vēl arī Bolivāra nacionālā izlūkdienesta (SEBIN) ģenerālkomisārs. Būdams CLAP vadītājs un Táchira štata protektors, viņš var pieaicināt speciālos spēkus (FAES) un ir spējīgs ietekmēt tiesnešu un prokuroru iecelšanu. Atbildīgs par demokrātijas apdraudēšanu, manipulējot ar sadali vēlētāju vidū CLAP programmas ietvaros. Turklāt viņš kā SEBIN ģenerālkomisārs ir atbildīgs par SEBIN darbībām, kas ietver nopietnus cilvēktiesību pārkāpumus, piemēram, patvaļīgu aizturēšanu.

                           25.6.2018.

                           19.

                              Nestor Neptali Blanco Hurtado

                           Dzimšanas datums: 1982. gada 26. septembris
                           ID numurs: V-15222057
                           Dzimums: vīrietis

                           Bolivāra nacionālās gvardes (GNB) majors, darbojās līdztekus Militārās pretizlūkošanas dienesta ģenerāldirektorāta (Dirección General de Contrainteligencia Militar – DGCIM) amatpersonām vismaz kopš 2017. gada decembra. Atbildīgs par smagiem cilvēktiesību pārkāpumiem, tostarp par spīdzināšanu, pārmērīga spēka lietošanu un sliktu izturēšanos pret aizturētajiem DGCIM objektos.

                           27.9.2019.

                           21.

                           Carlos Alberto Calderon Chirinos

                           ID numurs: V-10352300
                           Dzimums: vīrietis

                           Augsta ranga amatpersona (dēvēta par komisāru, direktoru un ģenerāldirektoru) Bolivāra nacionālajā izlūkdienestā (SEBIN). Atbildīgs par smagiem cilvēktiesību pārkāpumiem, tostarp par spīdzināšanu, pārmērīga spēka lietošanu un sliktu izturēšanos pret aizturētajiem SEBIN objektos. Konkrēti, viņš piedalījās spīdzināšanas aktos un cietsirdīgā, necilvēcīgā un pazemojošā rīcībā pret aizturētajiem SEBIN cietumā El Helicoide un bija atbildīgs par to.

                           27.9.2019.”